text: Kant chil oirent le clerc chou raconter
   Ke nostre sire fist l'imagene parler
   Por chel saint home conoistre et demostrer,
   Communeument le cuerent aorer,
   Et si le vuelent a evesque alever:
   Mais il ne l’puet sofrir ne endurer.
   Kant il voit chou que l’vuelent honorer
   Et dou grant fais dou siécle remboer,
   "Chiertes," dist il, "chi ne quier mais ester,
   Car de rikeche ne d’orgueil demener
   Ne puet nus hon paradis acater."
   A mienuit lor escape li ber,
   Et vint fuiant droitement a le mer:
   Pries est li barge ki outre doit aler,
   Done sen pris, si se fait metre en mer:
   Droit viers Corsant en cuidiérent aler,
   Mais nostre sire ne’s i laissa sigler;
   Viers sen pais fist le barge torner
   Et a siet liues pries de Rome ariver.
  